b'\n_START_ARTICLE_\nDanes jaz, jutri ti\n_START_SECTION_\nVsebina\n_START_PARAGRAPH_\n\xc5\xa0tirinajstletni Rajko Hribar se 7. februarja 1943 prostovoljno pridru\xc5\xbei partizanom Srnjakove \xc4\x8dete. Zapusti doma\xc4\x8do vas Cegovnico in se s \xc4\x8deto pod poveljstvom komisarja Miha Graparja napoti proti svobodni Dolenjski. Spremlja ga najbolj\xc5\xa1i prijatelj Janko Grapar, komisarjev sin. Pot je dolga in iz\xc4\x8drpavajo\xc4\x8da, bojevitost partizanov pa s te\xc5\xbekimi razmerami pe\xc5\xa1a. Ve\xc4\x8durna hoja brez po\xc4\x8ditka, lakota, prezeblost, vreme in u\xc5\xa1i so poleg Italijanov njihovi najhuj\xc5\xa1i sovra\xc5\xbeniki._NEWLINE_Na poti se jim pridru\xc5\xbei \xc4\x8deta, v kateri slu\xc5\xbei Rajkov brat Milan. Monotonost njihove odprave v Krekov\xc5\xa1ah prekini nenaden prihod italijanskih \xc4\x8det, kjer Rajko do\xc5\xbeivi svoj ognjeni krst. Po tem dogodku se odpravijo proti \xc4\x8cekovniku. Lakoto preganjajo s sladkimi koreninicami, de\xc5\xbe pa je njihov zaveznik, saj so Italijanom manj sli\xc5\xa1ni. V vasici Juri\xc5\xa1\xc4\x8de Milanova \xc4\x8deta odide v drugo smer, Srnjakova pa se ponovno sre\xc4\x8da z italijanskimi, proti katerim so nemo\xc4\x8dni zaradi neoboro\xc5\xbeenosti. Po boju pridejo neizmerno la\xc4\x8dni v Lokev. Miha gre po hrano in se ne vrne._NEWLINE_Pod Nanosom sre\xc4\x8dajo mo\xc5\xa1kega, ki jih nahrani in odpelje v tabor piv\xc5\xa1ko-brkinskih partizanov. Tam se po\xc4\x8dutijo manjvredne in nevpletene v dogajanje, nadaljujejo pot proti Gregor\xc4\x8di\xc4\x8devemu bataljonu. Bataljona ne najdejo, zato se razdelijo v manj\xc5\xa1e skupine in odidejo proti svojim domovom. V Rajkovi skupini so trije Graparjevi (\xc5\xbeena Milka, Janko in mlaj\xc5\xa1a sestra Slavka) ter pet drugih. Ko v Predmeji prosijo za hrano, naletijo na Italijane in izgubijo sled za Jankom. Ostane le majhna skupinica \xc5\xa1tirih, ki se razkropi \xe2\x88\x92 skupaj pot nadaljujejo Rajko, Milka in Slavka. Odpravijo se k Milkinim sorodnikom, ki jih ne \xc5\xbeelijo sprejeti, zato je Rajko primoran pot nadaljevati sam._NEWLINE_V obupu in samoti lakoto preganja z bera\xc4\x8denjem po Kanomlji, navsezadnje pa se tudi sam odlo\xc4\x8di obiskati sorodnike. Mnogi mu pomo\xc4\x8di ne \xc5\xbeelijo nuditi, sprejme ga le \xc5\xbeena strica, a tudi njej okoli\xc5\xa1\xc4\x8dine prepre\xc4\x8dijo, da bi ostal. Svakinja Tilka mu svetuje predajo._NEWLINE_\xc4\x8ceprav Rajku ta zamisel ni v\xc5\xa1e\xc4\x8d, mu ne preostane ni\xc4\x8d drugega. Gre v bli\xc5\xbenjo karabinjersko postajo ter se preda kot pobegli iz uporni\xc5\xa1kega gibanja, v katerega je bil prisiljen. Zgodbi Italijani verjamejo. Vseeno ga odpeljejo v zapor Coroneo, kjer ob\xc4\x8duti surovost karabinjerjev ter spozna tudi, da vsi Italijani niso fa\xc5\xa1isti. Sre\xc4\x8da tudi komisarja Miha, ki je iz\xc5\xbeet od zasli\xc5\xa1evanj in mu\xc4\x8denja._NEWLINE_Rajka izpustijo iz zapora in mu omejijo gibanje v lastnem kraju. Izpustijo tudi njegovega o\xc4\x8deta in mater, brat Milan pa je padel v boju. Na karabinjerski postaji mora zbirati informacije in jih posredovati partizanom. Kvesturini na\xc4\x8drtujejo veliko akcijo na Vojskem, ki se krvavo kon\xc4\x8da v partizanski zasedi. V Italiji po izkrcanju Angloameri\xc4\x8danov fa\xc5\xa1izem za\xc4\x8denja izgubljati svojo mo\xc4\x8d in dr\xc5\xbeava dokon\xc4\x8dno kapitulira. Pride nov sovra\xc5\xbenik, Nemci. Partizanske enote se znova organizirajo, okoli\xc5\xa1\xc4\x8dine pa privedejo do tega, da Rajko postane komisar \xc4\x8dete, kasneje bataljona. Pod njegovim poveljstvom do\xc5\xbeivi \xc4\x8deta najve\xc4\x8dji uspeh proti Nemcem._NEWLINE_Roman se kon\xc4\x8da z Rajkovim \xc5\xbealovanjem za najdra\xc5\xbejimi in mislijo na prihodnost. Boj bo njegovo zdravilo za vse bole\xc4\x8dine.\n_START_SECTION_\nKritike\n_START_PARAGRAPH_\n"Knjiga Valentina Tratnika nam s svojo \xc5\xbeivostjo, neposrednim in odkritim prikazovanjem dogodkov, zlasti pa z iskrenostjo in tudi dolo\xc4\x8deno kriti\xc4\x8dnostjo vendar nudi dovolj nazoren in zanimiv vpogled tako v razpolo\xc5\xbeenje Primorcev v tistem \xc4\x8dasu kot tudi prilike in razmere na tem obmo\xc4\x8dju ..." (\xc5\xbdeljeznov 1980: 8)_NEWLINE_"Knjiga v svojem \xc5\xbeanru ni le svojevrstna po zornem kotu opazovanja in posebnem odtenku teme narodnoosvobodilnega boja, temve\xc4\x8d tudi izjemno \xc4\x8dlove\xc5\xa1ko pretreslijva in glede na dosedanje tovrstne obravnave nenavadno problematizirana." (Snoj 1980: 14)_NEWLINE_"Tratnikovo delo je vredno branja. Je pripoved o \xc5\xbeivalski trdo\xc5\xbeivosti in pristni \xc4\x8dlove\xc4\x8dnosti obenem. [...] Delo sicer ni velika umetnina; je preprosto napisano, a v dovolj \xc5\xbelahtni besedi in je za vsakogar berljivo." (\xc5\xa0ifrer 1981: 102)_NEWLINE_"Kriti\xc4\x8dno bi bilo trditi, da Tratnik o teh kvalitetah (smisel, vrednote in \xc5\xbeivljenje \xc4\x8dloveka samega) mol\xc4\x8di, vendar jih ni postavil v sredi\xc5\xa1\xc4\x8de pisanja in ni z njimi nakazal merila ali cene \xc4\x8dlove\xc5\xa1ke usode; dal pa je iz\xc4\x8drpno in osebno izpri\xc4\x8dano snov, ki jo je zbral in uredil v akcijsko zanimivo pripoved ..." (Sim\xc4\x8di\xc4\x8d 1980: 9)_NEWLINE_"Tratnik je kot doma\xc4\x8din v knjigi zelo uspe\xc5\xa1no zabele\xc5\xbeil dogajanja v \xc4\x8dasu NOB v Idriji in njeni okolici. Knjigo so zato bralci zelo ugodno sprejeli, saj razkriva dogodke, ki \xc5\xa1e niso bili opisani." (Kova\xc4\x8d 1980: 253)'